b'\n_START_ARTICLE_\nIoan Ioni\xc8\x9b\xc4\x83\n_START_SECTION_\nPensionarea, complotul \xc8\x99i moartea\n_START_PARAGRAPH_\nNumele generalului Ioni\xc8\x9b\xc4\x83 a fost vehiculat \xc3\xaen anul 1984 cu prilejul unui complot prin care s-a \xc3\xaencercat \xc3\xaenl\xc4\x83turarea lui Nicolae Ceau\xc8\x99escu, c\xc3\xa2nd acesta se afla \xc3\xaentr-o vizit\xc4\x83 \xc3\xaen R.F. Germania. Dup\xc4\x83 cum sus\xc8\x9bine istoricul prof. univ. dr. Ioan Scurtu, generalii Ion Ioni\xc8\x9b\xc4\x83 \xc8\x99i Nicolae Militaru au elaborat planul unei lovituri de stat. Comploti\xc8\x99tii sperau s\xc4\x83 beneficieze de sprijinul Garnizoanei Militare Bucure\xc8\x99ti pentru arestarea celor mai apropia\xc8\x9bi colaboratori ai pre\xc8\x99edintelui (Emil Bobu, Ion Dinc\xc4\x83, Tudor Postelnicu, Ion Coman, Ilie Ceau\xc8\x99escu), urm\xc3\xa2nd s\xc4\x83 se prea controlul asupra posturilor de radio \xc8\x99i televiziune pentru a anun\xc8\x9ba schimbarea intervenit\xc4\x83. Planul a e\xc8\x99uat, el fiind deconspirat de doi dintre generalii care urmau s\xc4\x83 participe la aceast\xc4\x83 ac\xc8\x9biune. _NEWLINE_Cu prilejul celei de-a treia sesiuni anuale de comunic\xc4\x83ri \xc8\x99tiin\xc8\x9bifice a Institutului Revolu\xc8\x9biei Rom\xc3\xa2ne cu tema: \xe2\x80\x9eArmata Rom\xc3\xa2n\xc4\x83 \xc3\xaen Revolu\xc8\x9bia din Decembrie 1989\xe2\x80\x9d desf\xc4\x83\xc8\x99urat\xc4\x83 la Palatul Parlamentului \xc3\xaen data de 21 decembrie 2006, fostul pre\xc8\x99edinte al Rom\xc3\xa2niei, Ion Iliescu, a afirmat urm\xc4\x83toarele: "Eu, personal, am avut discu\xc8\x9bii, \xc3\xaencep\xc3\xa2nd din 1984, cu diverse personalit\xc4\x83\xc8\x9bi, printre care generalul Ioni\xc8\x9b\xc4\x83, fostul ministru al armatei; \xc8\x99i cu generalul Militaru, fost \xc8\x99ef al Marelui Stat Major. (...) Am avut discu\xc8\x9bii, inclusiv ce s-ar putea face. Vedeam cum se degradeaz\xc4\x83 via\xc8\x9ba \xc8\x99i climatul general \xc3\xaen \xc8\x9bar\xc4\x83, suspiciunile \xc8\x99i intensificarea supravegherii unor persoane. (...) La un moment dat, generalul Militaru a \xc3\xaencercat ni\xc8\x99te contacte \xc3\xaen armat\xc4\x83. Fusese \xc8\x99eful Marelui Stat Major \xc8\x99i a avut discu\xc8\x9bii cu ni\xc8\x99te generali din Marele Stat Major. A fost turnat de ace\xc8\x99tia \xc8\x99i a intrat \xc3\xaentr-o anchet\xc4\x83. \xc8\x98i generalul Ioni\xc8\x9b\xc4\x83 a fost prevenit. De atunci, am \xc8\x99i \xc3\xaencetat leg\xc4\x83turile cu generalul Militaru, pentru c\xc4\x83 mi-am dat seama c\xc4\x83 nu este un om prea prudent. \xc3\x8en 1987, generalul Ioni\xc8\x9b\xc4\x83 a cunoscut un cancer galopant \xc8\x99i \xc3\xaen trei luni a decedat. \xc3\x8en iulie 1987." _NEWLINE_Generalul Ion Ioni\xc8\x9b\xc4\x83 a \xc3\xaencetat din via\xc8\x9b\xc4\x83 la data de 27 iulie 1987, \xc3\xaen municipiul Bucure\xc8\x99ti, fiind bolnav de cancer. Nu i s-au organizat funeralii na\xc8\x9bionale, de\xc8\x99i Regulamentele militare prevedeau aceste ceremonii pentru militarii cu gradul de general de armat\xc4\x83.'